"Pren-te el pols": entre la bondat del propòsit, l'evidència i els conflictes ètics\n“Pren-te el pols”: entre la bondat del propòsit, l’evidència i els conflictes ètics\nSorprèn que la campanya "Pren-te el Pols" no es basi en estudis que demostrin el benefici de la seva troballa des de les farmàcies.\nElena Serrano, Mª José Fernández de Sanmamed i Francesca Zapater\n16.12.2016 - 10:47\nFa uns dies aquest diari es feia eco de la presentació que el Conseller de Salut va fer de la campanya “Pren-te el Pols” impulsada pel Departament de Salut. Es tracta d’una campanya que declara tenir per finalitat augmentar la detecció i el diagnòstic d’un tipus d’arítmia cardíaca (la fibril·lació auricular) i prevenir l’ictus cerebral. Està dirigida a persones majors de 60 anys, que es podran prendre el pols de manera gratuïta a 370 farmàcies inicialment i que a partir del 2017 s’implantarà de forma generalitzada a tot el territori. Si a la farmàcia es detecta un pols irregular, la persona serà enviada al centre d’atenció primària més proper per ser valorada pels professionals, els quals realitzaran de manera immediata un electrocardiograma si confirmen l’arítmia.\nA pàgina web de la campanya no s’informa de cap evidència que sustenti aquest cribratge, ni com s’avaluarà el programa. Sí que està disponible la informació sobre el risc d’ictus en persones amb fibril·lació auricular (FA) i el seu impacte en el sistema sanitari, les farmàcies adherides, els col·laboradors i els patrocinadors. Cal destacar que entre els patrocinadors es troben les companyies farmacèutiques que disposen dels nous anticoagulants (coneguts com a NACO): Boehringuer Ingelheim, Bayer, Bristol-Myers–Squibb, Pfizer i Daiichi Sankyo. Davant d’una persona amb FA pot estar indicat donar anticoagulants per prevenir l’ictus però el d’elecció és l’acenocumarol (Sintrom®) que fabrica Novartis que, curiosament, no consta entre els patrocinadors de la campanya. Sembla com si darrere la campanya existís un segon objectiu, ocult, de promoció d’aquests nous fàrmacs, entorn els quals hi ha una gran polèmica sobre la seva relació benefici/risc. A més, és coneguda l’evidència que no són la primera indicació per a la prevenció de l’ictus en pacients amb aquest tipus d’arítmia. Què pensarà la població quan sàpiga que els patrocinadors de la campanya tenen interessos directes en diagnosticar i tractar FA i que la Generalitat dóna suport a aquests interessos?\nEn l’atenció a la població, als nostres pacients, des de l’atenció primària en particular, i el sistema sanitari en general, existeixen àmbits de millora i és aquesta realitat la que pot sostenir que el Departament de Salut prengui iniciatives i posi en marxa programes per a la millora de l’abordatge de la FA. No obstant això, sorprèn que la campanya no es basi en estudis que demostrin el benefici de la seva troballa des de les farmàcies.\nNo sempre fer més i més actuacions és beneficiós per a la població. D’entrada, tots els cribratges comporten beneficis però també riscs, ja que sempre impliquen sobrediagnòstic i sobretractament. La implantació d’un programa de cribratge com aquest hauria de tenir el suport d’informació sòlida sobre si l’augment de diagnòstic de FA implica una disminució en la incidència d’ictus i de la mortalitat per aquesta causa i per totes les causes, i també sobre quin és el millor tractament per a cada nou diagnòstic. Cal valorar les conseqüències que comporta l’aplicació dels cribratges i, en particular, de l’impacte que tenen sobre la salut de les persones i sobre l’organització dels serveis sanitaris. Qualsevol cribratge que s’ofereix a la població s’hauria d’acompanyar d’una avaluació sistemàtica de la seva efectivitat, la seguretat i l’eficiència.\nSi ens centrem en la FA és conegut que un 30% de persones amb factors de risc cardiovascular la pateix. És conegut també que tenir FA augmenta el risc d’ictus, però que no és l’únic factor de risc. Existeix l’evidència del fet que els factors socioeconòmics són més determinants en la salut vascular que molts dels factors de risc biomèdics habitualment descrits (hipertensió arterial…). En concret, s’ha demostrat que el nivell d’ingressos econòmics està relacionat amb el risc d’ictus i la mortalitat per malaltia cerebrovascular. Per contra, no hi ha suficient evidència de quins procediments poden ser més efectius per fer un diagnòstic precoç de la FA i reduir els riscos associats. Les guies més recents de prevenció primària de l’ictus recomanen una cerca activa de la FA en l’àmbit de l’atenció primària en persones majors de 65 anys. Com també s’ha demostrat que la cerca activa a través de la palpació del pols, en majors de 65 anys amb símptomes o signes indicatius d’arítmia és una estratègia més eficaç que el cribratge en persones asimptomàtiques. Un estudi portat a terme a Manchester senyala que la millora del tractament dels pacients ja diagnosticats de FA podria evitar dotze ictus cerebrals per any, enfront dels sis que s’evitarien amb el cribratge en persones sanes. S’ha demostrat que, mitjançant la presa del pols a majors de 65 anys per metges i infermeres a l’atenció primària, es millora el diagnòstic i per tant es pot tractar abans i a més població. Lamentablement, ningú no ha demostrat que això disminueixi les embòlies i altres problemes. És a dir, el cribratge millora el procés diagnòstic, però no sabem si millora el resultat en salut, que és el que es pretén.\nEn resum, segons l’evidència existent s’hauria de fer cribratge en persones majors de 65 anys, més en el cas que tinguin factors de risc cardiovascular, pels professionals d’atenció primària i optimitzar l’abordatge dels pacients ja diagnosticats. Un programa que s’implanta a les farmàcies, a partir dels 60 anys en persones asimptomàtiques i sense conèixer els seus antecedents pot contribuir, a una pèrdua de temps de farmacèutics, ciutadans i professionals. En les ja carregades consultes d’atenció primària suposarà un cost en l’oportunitat per atendre amb qualitat a les persones malaltes i entre elles a les ja diagnosticades de FA, atès que es veurà prioritzada l’atenció de les persones que siguin derivades des de les farmàcies per un pols arítmic (no sempre sinònim de FA). Una vegada més, els professionals veuran interferida la seva labor per l’exigència de complir protocols i programes de dubtosa o desconeguda efectivitat. I als ciutadans se’ls donarà un nou motiu de preocupació en un moment d’alta sensibilització social creat per la Marató de TV3, aquest any dedicada a l’ictus.\nElena Serrano Fernández és metgessa especialista en Medicina Familiar i Comunitària. Treballa com a metgessa interina. Membre del Fòrum Català d’Atenció Primària (FoCAP). Autora del blog Amantea on publica algunes lletres que es desprenen del seu dia a dia.\nMª José Fernández de Sanmamed Santos és llicenciada en Medicina i Cirurgia per la Universitat de Santiago de Compostela. Metgessa de família actualment jubilada. Ha treballat com a metgessa d’atenció primària durant 36 anys a Santa Perpètua de Mogoda i a Barcelona. Ha estat directora de l’equip d’atenció primària de Santa Perpètua. Ha format part del grup de Salut Mental de la CAMFiC. És membre del Fòrum Català d’Atenció Primària (FoCAP). Participa en moviments socials que lluiten contra l’exclusió sanitària (Pasucat i Jo Si Sanitat Universal).\nFrancesca Zapater Torras és llicenciada en Medicina i Cirurgia l’any 1976 per la Universitat de Barcelona. Jubilada. Ha treballat com a metgessa d’atenció primària a Martorelles, Montmeló i Vilanova del Vallès. Ha estat tutora de Medicina Familiar i Comunitària, directora de l’Equip d’Atenció Primària Montornès-Montmeló, ha format part del Grup de Qualitat de la CAMFIC i ha estat presidenta del Fòrum Català d’Atenció Primària (FoCAP) de 2011-2015. Actualment és membre de la junta directiva de FoCAP i membre del Comitè d’Ètica Assistencial del Vallès Oriental Centre.\nEl pols del màrqueting farmacèutic\nDiagnosticar la fibril·lació auricular és crucial…\n1 Comentari en “Pren-te el pols”: entre la bondat del propòsit, l’evidència i els conflictes ètics\nSebastián Vignoli Carradori // 17/12/2016 en 9:36 // Respon\nNo està bé malbaratar recursos públics escasos en una mesura d’eficàcia desconeguda. Una vegada rera l’altre anem expandint les coses que fem sense proves clares del seu benefici. Per dir que una prova de cribatge o diagnòstica és eficaç, no n’hi ha prou amb mesurar la seva sensibilitat, especificitat o el nombre de casos detectats. Ha de demostrar que, comparat en el que fem ara, millora els resultats durs: en aquest cas, primer, mortalitat total, segon, mortalitat per ictus, i tercer, incidència d’ictus. Si això no està demostrar, no s’ha d’implementar.


Djokovic guanya el US Open davant d´un gran Nadal\nNovak Djokovic va confirmar que el 2011 serà per sempre el seu any imposant-se a Rafa Nadal en una final del US Open per recordar. Darrera del 6-2 6-4 6-7 (3) 6-1 es va desplegar una batalla de tal nivell i intensitat que els dos jugadors van acabar amb problemes físics en el quart i últim set. Van ser 4 hores i 10 minuts d'espectacle trepidant en què el serbi va tornar a exhibir el seu arsenal incontenible de winners i Rafa va donar una lliçó de capacitat defensiva i, sobretot, d'enteresa mental. Com sempre, va mantenir les formes i la tensió competitiva en les situacions més adverses. Davant del vendaval d´un Djokovic inspirat, Nadal va replicar amb coratge, fe i valentia fins que va trobar el seu moment màgic en un tercer set meravellós, avançat al seu temps.\nNadal defensa el US Open contra un Djokovic temible\nRafa Nadal defensarà el títol del US Open gràcies a la seva victòria en semifinals davant Andy Murray per 6-4 6-2 3-6 6-2. I ho farà davant el mateix rival al qual va batre, un Novak Djokovic que des de llavors ha sofert una transformació admirable. I l'origen d'aquesta transformació va estar en un episodi excepcional que es va tornar a reproduir a semis: tant fa un any com ahir, el serbi va aixecar dos ´match points´ a la resta davant Federer, i en ambdues ocasions va deixar anar una dreta vertiginosa a la línia davant el primer.\nNadal disputa la semifinal del US Open\nFidel al seu caràcter guanyador, Nadal s'ha presentat a les semifinals de l'Open USA sense passar dificultats. Les dues derrotes prematures (davant Dodic i Fish) en els tornejos previs auguraven un panorama negre a Nova York, però Rafa ha tornat a entonar-se en el moment adequat: el 6-2, 6-1, 6-3 davant Andy Roddick és la millor carta de presentació de cara a la semifinal que ha de disputar aquesta nit davant Andy Murray, que va batre a l'altra esperança local, John Isner, 7-5 6-4 3-6 7-6(2).\nEl RCTB al Torneig CTC de Carrickmines\nEntre l'1 i el 3 de setembre, un equip del RCTB va arribar a les semifinals del Torneig de Clubs Centenaris al Carrickmines Lawn Tennis and Croquet Club de Dublín, Irlanda. L'equip format per Víctor Martínez, Ramón Martínez, Hugo Franqués, Ventura Durall, Lluís Miralles, Cristina Rodríguez, Maria Teruel, Blanca Costa i Guiomar Maristany es va enfrontar en aquesta ronda contra el club amfitrió. Després de diversos partits molt disputats, el marcador es va decantar a favor dels irlandesos.\nInés Ferrer assoleix la final de Mamaia, a Rumania\nLa jugadora del RCTB Inés Ferrer va arribar el 3 de setembre a la final del torneig internacional de la ciutat romanesa de Mamaia (amb 25.000 $ en premis), en què va perdre davant la jugadora local Cristina-Andreea Mitu per 6-3 i 6 -0. Ferrer té al seu haver dos títols, el de Tortosa el 2009, i el d'Asunción, Paraguay, el 2010. El bon moment que està vivint mereix ser ratificat aquest any amb algun títol, tenint en compte que també aquesta temporada va perdre una altra final, la del torneig de Santa Coloma de Gramenet.\nIntercanvi estiuenc amb un club dels Estats Units\nEl passat estiu, l’Escola del RCTB-1899 va organitzar un intercanvi amb el The Boards Head Club, Charlotesville, Virginia. El club americà ens visità la primera quinzena de juliol i els nostres alumnes, Ana Getz (11 anys), Clara Bascuñana (11), Marc Almendros (15), Albert Castellà (15), Xavi Turc (15), Pere Camprubí (15), Lluis Fillat (17) i Alexis Tello (17), acompanyats per la monitora de la nostra Escola Ana Salas, ho van fer la segona quinzena.\nGerard Granollers guanya el Futures de Santander\nGerard Granollers segueix progressant a l'estela del seu germà Marcel. El 3 de setembre va conquistar el seu quart títol professional en la 65ª edició del ITF Futures de la RST Magdalena, disputat a Santander i amb 15.000 $ en premis. Per fer-ho va batre a la final a l'alemany Alexander Flock, l'altre gran favorit del quadre, per un ajustat 7-6 (5), 4-6 i 7-6 (1). Als seus 22 anys, Gerard és el 268 del rànquing ATP.\nPablo Carreño guanya un Challenger a Itàlia\nPablo Carreño va conquistar el 3 de setembre el que és el seu segon títol ATP Challenger a Como, Itàlia, superant en la final l'alemany Andreas Beck per 6-4 i 7-6(4). Es dóna la circumstància que el passat mes de maig Pablo va guanyar, també a Itàlia, el seu primer títol de la categoria Challenger en el torneig d´Alessandria. Carreño, que als seus 20 anys és una de les majors promeses de l'Escola del RCTB, està explotant en aquest 2011, en què ha aconseguit tres victòries en cinc finals de tornejos ITF Futures.\nL´equip aleví juga el Campionat d´Espanya\nL'equip aleví masculí del RCTB va participar la setmana passada al XI Campionat d'Espanya per Equips, XXII ´Tono Paez´, al Club Cordillera de Múrcia. Álvaro Ruiz-Cotorro, Marc Casasnovas, Nil Giráldez, Raul Teichmann, Ignacio Tintoré, Edu Simó, Marc Palet i Álex Carbonell van formar el nostre equip, sota la entusiasta capitania d'Edu Matesanz. En primera ronda van superar el CT Castelló en una preciosa eliminatòria que es va resoldre amb un ajustat 3 a 2. Però en segona ronda els nostres nois no van poder guanyar el UE Tenispain, que es va imposar 3 a 1.\nL´equip femení infantil, quart al Joan Compta\nLa setmana del 22 al 28 d'agost es va disputar al CT La Salut el 7è Campionat d'Espanya de Tennis per Equips Infantils, XL Trofeu Joan Compta. L'equip femení, format per Jil Teichmann, Delia Arranz, Cris Tintoré i Judith Martínez, i capitanejat per David Serrano, va concloure en quarta posició. Després d´imposar-se al CT Canet per 2 a 0 i al Club Espanyol de Tennis per 2 a 1, va perdre en semifinals contra el CT Barcino per 2 a 1. I en la disputa pel tercer i quart lloc va ser superat pel R.G. Cultura Covadonga.\nLes havaneres de ´Barca de Mitjana´ emocionen\nEl dijous 21 de juliol 'Barca de Mitjana' va tancar el cicle de Vetllades Musicals delectant a prop de 200 persones amb el seu ampli repertori d'havaneres. L'enèsima actuació d'aquest grup amb sabor mediterrani va resultar una vetllada molt agradable i tranquil.la. I encara que la pluja va amenaçar amb entelar la nit i la lleugera brisa va obligar a encendre successives vegades les nombroses espelmes de l'entorn, al final el concert va poder celebrar-se amb tota normalitat.\nImatges de les Estades d´Estiu de l´Escola de Tennis\nLes Estades d´Estiu que l´Escola de Tennis del RCTB va posar en marxa el passat 27 de juny es desenvolupen amb èxit a les nostres instal.lacions. Encara es perllongaran fins el 29 de juliol, però volem mostrar-vos una ampla gal.leria d´imatges perquè pogueu apreciar el bon ambient que es respira entre alumnes i tècnics. Les trobareu a ´Més fotos´ i us les podeu descarregar en alta definició.\nFeliciano López torna a guanyar a Bogotà\nFeliciano López va tornar a demostrar aquesta setmana que des que treballa al costat d´ Alberto Berasategui el seu joc ha fet un considerable salt qualitatiu. El tennista toledà del RCTB es va proclamar campió de l'Open Assegurances Bolivar disputat a Bogotà, Colòmbia, i pertanyent al circuit ATP Challenger. Feli va fer valer la seva condició de primer favorit del torneig i va derrotar a la final el colombià Carlos Salamanca, que no figurava entre els caps de sèrie, per 6-4 i 6-3.\nNou reg per goteig als xiprers de les pistes\nLa segona setmana d'agost, a partir del dia 8, s'instal • larà un nou sistema de reg per degoteig en els xiprers que envolten les pistes 3, 4, 5, 10, 11, 12, 13, 14, 15 i 16. Els operaris del Club intentaran generar les mínimes molèsties, però cada vegada que lin el sistema en una de les pistes aquesta pista deixarà d'estar disponible per un període aproximat d'un dia.\nMª José i Lourdes guanyen en dobles a Bastad\nLes jugadores del RCTB-1899 Lourdes Domínguez i María José Martínez van aconseguir el 9 de juliol el seu primer títol de dobles en superar a la final del torneig de Bastad (Suècia) als seus compatriotes Núria Llagostera i Arantxa Parra, terceres favorites, per un doble 6 -3. Es tracta del quart títol de dobles per Domínguez i el quinzè per Martínez, que, això sí, s'estrenen com a parella guanyadora. Les campiones van trigar tot just una hora i 4 minuts en apuntar-se la final davant les seves amigues i companyes de la Copa Federació, Núria i Arantxa, guanyadores aquest any en el torneig de Marbella i que afrontaven, juntes, la tercera final de les seves carreres.\nEspanya jugarà semis de la Davis contra França\nL'equip espanyol de Copa Davis disputarà les semifinals del Grup Mundial davant França com a local, del 16 al 18 de setembre pròxims. I ho farà gràcies a l'històric triomf per 1-3 d'aquest cap de setmana a Austin, on per primera vegada en la seva història va superar a Estats Units a domicili. David Ferrer va acabar de concretar la victòria guanyant el punt decisiu de la sèrie a Mardy Fish en quatre sets per 7-5, 7-6(3), 5-7 i 7-6(5).\nGran nit de ´Por fin Viernes´ a favor de Cáritas\nPer segon any consecutiu, el grup 'Por fin viernes' liderat pel nostre consoci Pablo Molins va incendiar la nit del RCTB amb la seva marxa malenconiosa. El preciós marc de les Vetllades Musicals estiuenques va servir d'aquesta manera per recaptar una important suma a favor de Càritas. El sopar, servit a partir de les 20'30h en l'espai de les pistes 1 i 2, va congregar uns 120 comensals. Però el gruix dels assistents va arribar cap a les 22 hores, fins a completar al final de la nit una assistència rècord de més de 600 persones.\nDiversió a la Festa de Lliurament de Premis Juvenils\nEl divendres 17 de juny es va celebrar la Festa de Lliurament de Premis Juvenils. A les 19 hores va arrencar a la Plaça la cerimònia de lliurament, en la que Marian Aleu i Guillermo Pich-Aguilera van fer de presentadors amb molt bona nota. Així, els nois majors de 10 anys de l'Escola de Tennis van rebre els trofeus corresponents a les diverses categories dels Campionats de Catalunya de 2010 i a les Lligues del Barcelonès de 2011. A continuació, els entrenadors van rebre tots un rellotge de regal en reconeixement a la seva tasca al capdavant de l'Escola de Tennis. Un bonic detall per part del Club.\nCancel.lat el concert d´´Our band´ per la pluja\nEl concert d´´Our band´ previst per aquesta nit ha estat cancel.lat degut a les inclemències del temps, que es preveu continui inestable durant tota la jornada. El cicle de Vetllades Musicals mantindrà el seu programa amb la tradicional cantada d´Havaneres de ´Barca de Mitjana´, el proper dijous. I alhora, el Club seguirà en contacte amb el grup ´Our band' per trobar algun altre moment en que puguin actuar al RCTB. Disculpeu les molèsties.\nGran ambient a la Festa de Fi de Curs de l´Escola\nEl passat dimecres 15 de juny es va celebrar la Festa de Fi de Curs de l'Escola de Tennis. Donada la diferència d'edat entre els més petits i els grans, es va dividir la celebració entre dos espais: a les pistes 1 i 2 van estar jugant els nens d'entre 4 i 10 anys i a les pistes 6 i 7 els nois d'entre 10 i 18 anys. Com sol passar, la súper estrella convidada va ser per als més petits el castell inflable, que van massacrar a base de salts, cops, caigudes i moltes rialles. Però a més, hi va haver jocs esportius com les clàssiques carreres de sacs, manualitats i alguns fins i tot es van marxar cap a casa amb la cara pintada.


Clam unitari dels empresaris valencians i catalans a favor del corredor mediterrani - Empordà\nClam unitari dels empresaris valencians i catalans a favor del corredor mediterrani\n?El sector empresarial emplaça l'Estat a fixar una data per a la posada en marxa d'aquesta infraestructura ? El president de l'Associació Valenciana d'Empresaris (AVE) critica la manca de «voluntat política» i de «planificació» del Govern espanyol\nACN/DDG 14.02.2017 | 13:55\nClam unitari dels empresaris valencians i catalans a favor del corredor mediterrani tarragona\nUns 300 empresaris valencians i catalans van fer ahir a Tarragona una defensa unànime del corredor mediterrani. En una jornada organitzada per l'Associació Valenciana d'Empresaris (AVE) i el Cercle d'Economia, el sector empresarial va reivindicar la necessitat de complementar la històrica xarxa radial ferroviària de l'Estat amb una connexió circular que relligui la costa entre Algesires i la frontera amb França. «Els principals problemes són la manca de planificació i de voluntat política», va dir el president de l'AVE, Vicente Boluda, emplaçant el govern a fixar la data per a la posada en marxa de la infraestructura.\nEl Palau Firal i de Congressos de Tarragona va ser l'escenari escollit pel sector empresarial per iniciar una intensa campanya de defensa del corredor mediterrani, que considera prioritari i urgent. L'elecció de la ciutat no va ser casual. Boluda va recordar que el «coll d'ampolla» entre Vandellòs i Tarragona és ara l'únic tram de via única de la línia de la costa.\nEn la trobada, l'empresariat va exigir la posada en marxa del corredor mediterrani entre Algesires i la frontera amb França, territoris que concentren prop de la meitat de l'activitat econòmica i de la població de l'estat espanyol. Després dels reiterats retards i incompliments d'execució per part del govern espanyol, van denunciar que la segona i la tercera ciutat de l'Estat -Barcelona i València, respectivament- encara no disposin d'un enllaç d'Alta Velocitat. El president de l'AVE va emfasitzar que aquesta situació es produeix en el segon país amb més quilòmetres d'alta velocitat del món -per darrere de la Xina-, «el 80% dels quals són inútils», afirmen.\n«S'han trobat a faltar dos plantejaments claus: la manca de planificació i de voluntat política», va concloure Boluda, qui es va referir a les promeses incomplertes de l'exministra de Foment, Ana Pastor: «Ens va jurar que la solució provisional -el tercer carril- estaria enllestida al primer trimestre del 2015 i ja som al 2017 i ni ells mateixos saben quan l'acabaran».\nL'AVE va cridar a completar el model de transport radial a l'Estat amb una xarxa circular que abraci la Mediterrània. «Potser el model de fa 200 anys era el que tocava, però ara tindríem menys problemes si hi hagués una infraestructura circular i s'haguessin combinat», va defensar. Davant els 300 empresaris. Boluda va criticar que alguns, a Madrid, «només es miren el melic». Així, els empresaris van reclamar al govern espanyol que posi data a l'alta velocitat entre Barcelona i Alacant i concreti quan iniciarà els treballs de la doble plataforma ferroviària, que veuen com la solució definitiva enfront del tercer carril, que creuen ha de ser de provisional.\nUna altra de les demandes que es van fer és que l'ample internacional entre Almeria i la frontera francesa sigui operatiu l'any 2025.\nEl corredor per Madrid\nBoluda va evitar polemitzar pel fet que l'Estat faci servir fons destinats al Corredor per costejar obres del TAV a Madrid. «Com en tot, sempre es destina molt a determinades obres, que no dic que no siguin necessàries, però nosaltres reivindiquem que aquesta és absolutament necessària per València i Catalunya», va asseverar.\nPer la seva banda, el president del Cercle d'Economia, Juan José Brugera, va cridar a convèncer els polítics que el corredor mediterrani és d'interès general i convé a tot el país. «Han d'arribar a la conclusió que millorar la competitivitat de l'arc mediterrani és bo per a Espanya», va dir lamentant la lentitud d'execució del projecte i la manca de concreció sobre el termini de finalització de l'obra.\nEl secretari general adjunt de Ferrmed, Francisco García Calvo, va constatar que hi ha una posició unitària de tot l'empresariat per disposar d'alta velocitat per a passatgers i mercaderies. «Cada any que passem havent de canviar d'eixos o de tren a la frontera, perdem competitivitat», va advertir. García Calvo va recordar el paper testimonial del transport de mercaderies per ferrocarril, que ara és de menys del 5% i que es vol arribi a nivells d'entre el 20 i el 20%.\nL'acte va comptar amb la taula rodona «El corredor mediterrani: prioritari i urgent», en la qual van participar Agnès Noguera, consellera delegada de Libertas 7 i vicepresidenta d'AVE, i Antón Costas, catedràtic d'Economia de la Universitat de Barcelona. El catedràtic va alertar que ha de ser l'activitat econòmica la que exigeix les infraestructures, i no a l'inrevés.\nLa jornada va comptar amb una nodrida representació empresarial, entre els quals el president de Foment del Treball, Joaquim Gay de Montellà; el president de Mercadona, Juan Roig, i el president del Grup Godó, Javier Godó. També van prendre part de la trobada representants institucionals, polítics i empresaris d'Andalusia i Múrcia. De fet, després de la jornada celebrada a Catalunya, s'han programat dos actes més: un el dia 14 de març a Múrcia i un altre l'11 d'abril a Almeria.\nUn dels principals objectius de les trobades és la presentació del canal de comunicació www.elcorredormediterraneo.com, per informar i impulsar la infraestructura i posar de manifest la seva necessitat i importància. El projecte permet navegar de forma interactiva pel traçat ferroviari gràcies a una gravació feta amb helicòpter entre Algesires i la frontera amb França. Igualment, s'ha endegat una campanya de recollida de signatures adreçada a la societat civil amb l'etiqueta #QuieroCorredor.\nEl Govern diu estar compromès\nEn paral·lel, el delegat del govern espanyol al País Valencià, Juan Carlos Moragues, va afirmar que «no hi ha dubte» del compromís de l'executiu de Rajoy amb el corredor mediterrani. En una nota de premsa, va expressar que des del 2012 la inversió en l'eix ferroviari ha estat de 13.500 milions executats sobre un total de 17.000. «L'any 2011 no hi havia ni un euro invertit al corredor mediterrani, tan sols projectes, idees i un PowerPoint, i aquest govern», en «un context de dificultats», ha «invertit 13.500 milions», va defensar.


El nucli antic de Tortosa revifa lentament després d'una dècada d'inversions públiques i privades ~ EbreDigital.cat\nL’entorn del carrer Montcada, al nucli antic de Tortosa, està vivint una revifalla d’ençà la construcció de la nova seu de la Generalitat. Obren negocis i es rehabiliten habitatges. Però encara queden moltes cases en un estat precari. L’ajuntament acaba de convocar una nova línia d’ajuts per rehabilitar façanes, cobertes i elements comuns d’edificis particulars. Es cobreix la meitat del cost de les obres fins un límit d’entre 1.500 i 3.000 euros. L’any passat, es van adjudicar 16.150 euros.\nDes de fa més d’una dècada, l’ajuntament de Tortosa i la Generalitat han invertit milions d’euros en rehabilitar el nucli antic de la ciutat, degradat durant molts anys. S’han arranjat carrers i places i s’han donat ajuts per reformar habitatges. A dia d’avui encara continuen les subvencions i les inversions públiques, però per les entitats veïnals i els partits de l’oposició no són suficients perquè encara hi ha molts barris en un estat deplorable. Per l’ajuntament, les millores i els nous edificis administratius estan animant la inversió privada.


Arncliffe Arms Whitby Regne Unit - Ofertes d'hotels amb els MILLORS DESCOMPTES EN LÍNIA\nArncliffe Terrace, Glaisdale, Whitby, Regne Unit, YO21 2QL - Molt bona ubicació - Veure al mapa\nMés informació sobre Arncliffe Arms\nPer als viatgers què vulguin captar les imatges i els sons de Ruswarp, Arncliffe Arms és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Arncliffe Arms asseguren una estada plaentera als seus clients. Per anomenar algunes de les comoditats de l'hotel, hi ha Wi-Fi gratuït en totes les habitacions, magatzem d'equipatge, restaurant, servei de bugaderia, bar.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Arncliffe Arms.


Gino Ferri reflexiona sobre l’escola pública i l’aprenentatge en una xerrada a Pinetons ·\nNo és la primera vegada que Gino Ferri ofereix una xerrada a Ripollet i cada cop que ho fa val la pena escoltar-lo. El director de l’escola Pinetons, Carles Gracia, va ser en clar en la presentació: “l’equip de mestres compartim la seva proposta d’escola i segur que després de la xerrada també ho faran les famílies assistents”. De fet fa tres anys que Ferri, professor i assessor educatiu, fa acompanyament a l’equip de docents del Pinetons que és qui el va convidar el passat divendres dins els actes del 10è aniversari. Ferri va voler assenyalar les claus per crear una escola pública de qualitat i una d’elles és que l’escola no es pot entendre “sense la participació de tots els actors implicats, també les famílies”. Va destacar que cal recordar que l’escola pública “ha de complir amb l’obligació que té la societat d’oferir oportunitats educatives als seus membres” i també que ho ha de fer “preocupant-se per la formació integral de la persona” i que en l’actualitat el que cal és que faciliti “eines i competències per a la interacció”. Mentre Ferri explicava aquestes i altres idees a l’entorn de l’educació l’il·lustrador Javier Garcia, Javigaar, acompanyava les seves reflexions amb un atractiu dibuix.\nTags: Educació Ensenyament Gino Ferri Pinetons\nPrevious: El PP torna a reclamar informació sobre la planificació i la feina de la brigada d’obres\nNext: Gran diversitat temàtica entre els treballs de recerca d’institut premiats aquest curs


Taller de mones de Pasqua a Ordino per connectar padrins i joves a la Casa Pairal - FÒRUM.ad\nTaller de mones de Pasqua a Ordino per connectar padrins i joves a la Casa Pairal\nOn: 21/03/13 14:55\nLa setmana que ve coincidint amb les vacances escolars, el Comú d’Ordino ha programat un seguit d’activitats culturals, entre les quals destaca un taller per elaborar mones de Pasqua que tornarà a posar en contacte padrins i joves. Després de l’èxit obtingut amb el taller de galetes per Nadal, impulsat per la conselleria de Benestar Social, dues generacions de la parròquia intercanviaran coneixements per fer els tradicionals pastissos guarnits amb ous, que tindrà lloc el dilluns 25 de març a les 16.30 h.\nEls més petits podran conèixer el llibre El gran secret de la vaca bruna, en una sessió de contacontes, que tindrà lloc el dimarts 26 de març a les 17.30 h a la biblioteca comunal d’Ordino, i anirà a càrrec de les autores, la il·lustradora Cecília Santañes i l’escriptora Alexandra Grebennikova.\nL’oferta d’activitats dirigides als joves continuaran durant tota la setmana amb el programa de les Valls del Nord, dissenyat conjuntament entre el Comú d’Ordino i el Comú de la Massana. La Wii centrarà dues jornades, dimarts 26 de març a les 16.30 h al Punt 400 de la Massana amb el campionat Wii Singstar, i dimecres 27 a les 16.30 h al Punt d’Informació Juvenil d’Ordino, campionat Wii Dance. Com a novetat, per a la segona setmana de vacances s’ha presentat una gimcana del 3 al 5 d’abril que inclou proves aquàtiques al CEO (dimecres 3 d’abril a les 16 h, a Ordino), un joc de pistes a la foscor (dijous 4 d’abril a les 18 h, a Ordino) i una cursa d’orientació (divendres 5 d’abril a les 16 h, a la Massana). Totes les activitats del programa són gratuïtes i van adreçades a joves de 12 a 18 anys.\nPrevious Post: Es detecten 12 nous casos de tuberculosi a Andorra durant el 2012\nNext Post: Cata d’aigua teatralitzada al CIAM en el marc de la campanya de Prevenció de Residus


La Junta Electoral passa el mort al Tribunal Suprem per la celebració del debat electoral a la presó La República\nLa Junta Electoral Central (JEC) ha traspassat a la Junta Electoral Provincial de Madrid la responsabilitat d’autoritzar els mítings que ERC vol fer a les presons de Soto del Real i Alcalà-Meco. Els republicans han sol·licitat fer dos actes electorals dissabte 13 d’abril a les presons madrilenyes on estan empresonats els líders independentistes acusats de rebel·lió al Tribunal Suprem.\nEn una resolució feta pública després de la reunió de l’àrbitre electoral d’aquest dijous al migdia, la JEC considera que les l’autoritat per decidir sobre la petició d’ERC és de la Junta Electoral de Madrid i no seva. Al mateix document, la JEC també ha evitat resoldre la petició del cap de llista de JxCat per Barcelona, Jordi Sànchez, de fer un debat de candidats a Soto del Real i ha considerat que en aquest cas “l’òrgan competent” és la sala del Tribunal Suprem presidida per Manuel Marchena.\nA la resolució, la Junta Electoral Central recorda que el secretari general d’Institucions Penitenciàries va emetre un informe desfavorable a la celebració d’actes electorals a les presons madrilenyes.


Tornen els Tres Tombs per Sant Antoni Abat\tDestacats\nSant Antoni Abat és el patró dels traginers, qui l’invoquen perquè tingui cura dels animals, especialment, porcs i cavalls. Són molts els pobles que el mateix dia, el 17 de gener, o el cap de setmana següent organitzen cercaviles en les que petits i grans duen els seus animals perquè siguin beneïts. Els Tres Tombs són una festa, i la més important de la comarca té lloc a Solsona, però també representen un esforç per preservar costums i tradicions arrelades.\nAquest 17 de gener molts pobles s’ompliran d’animals per celebrar Sant Antoni Abat i els Tres Tombs, una tradició ben arrelada a casa nostra coneguda per les cercaviles d’animals pels carrers de molts municipis. I es que, segons la llegenda, Sant Antoni Abat era molt amic dels animals i quan en veia un de ferit, el guaria. És el que va fer amb un porquet que, en agraïment, el va acompanyar tota la vida, d’aquí que també se’l conegui com Sant Antoni del porquet.\nA Pinós celebren la Festa de la Vianda de Sant Antoni Abat, organitzada per la parròquia d’Ardèvol. Rep aquest nom perquè després de la missa tots els assistents reben un present: una bossa amb dues botifarres (una blanca i una negra), fruita i vi. Després, la festa continua amb un dinar a l’hostal. També són tradició els Goigs a Sant Antoni Abat, una composició poètica cantada semipopular d’arrel medieval.\nA l’altre extrem de la comarca, a Odèn, també celebren una missa el 17 de gener per beneir els animals. A Solsona, en canvi, sempre posposen la celebració fins al cap de setmana següent, el del 21 i el 22. Després d’esmorzar coca i xocolata, la comitiva dels Tres Tombs, els Trabucaires i l’orquestra Patinfanjàs van cap a la catedral, on s’oficia una missa en honor Sant Antoni Abat i s’ofereix pa beneït als assistents.\nEn acabar, comencen els Tres Tombs pels carrers de Solsona i els animals són beneïts. La cercavila acaba al Camp del Serra, on s’hi fa una gimcana i una exhibició de doma. En aquest mateix lloc, però diumenge, també es fan passejades gratuïtes en poni i carro i una exhibició de ‘disc dog’.\nDissabte per la tarda és el torn del teatre, enguany a càrrec de la companyia La Cua del Gat, i d’un sopar amb música de Mase Ledesma. El punt final de la festa el posarà l’Orquestra Cafè Trio amb el Gran Ball de diumenge.\nMés enllà del Solsonès\nVal a dir que si en acabar voleu seguir festejant Sant Antoni Abat, podeu desplaçar-vos al Bages, concretament a Balsareny, pas obligatori per als traginers que vorejaven el riu Llobregat quan duien mercaderies entre les planes de la Catalunya interior, les elevacions pirinenques i el sud de França. És per això que en aquest municipi Sant Antoni Abat era molt estimat i la celebració va derivar en la Festa dels Traginers, que té lloc una setmana abans del Carnaval (enguany, el 18 i el 19 de febrer).\nA més de la missa, la cercavila i la benedicció dels animals, hi fan el joc de les anelles, un correfoc i el cercatasques, així com una mostra d’eines de pagès, el ferrament i l’esquilada de bestiar i altres antics oficis relacionats amb els animals.\nA Sant Vicenç de Castellet també endarrereixen la festa (fins al 3 de març) i altres municipis de la comarca on es celebra sant Antoni Abat són Sant Fruitós de Bages i Sant Joan de Vilatorrada, però és una data assenyalada en molts indrets de Catalunya, com poden ser Puig-reig i la seva popular Corrida (vés a la pàgina 8) o el barri de Sant Antoni de Barcelona.\nMés en aquesta categoria: « L’atri de la Col•legiata de Sant Vicenç del castell de Cardona torna a lluir les pintures murals romàniques del segle XII Sant Sebastià: contra la pesta, festa! »


Ajuts per a projectes d'R+D d'economia circular en l'àmbit dels residus | IPSOM\n/Ajuts per a projectes d’R+D d’economia circular en l’àmbit dels residus\nTítol: Ajuts per a projectes d’R+D d’economia circular en l’àmbit dels residus\nOrganisme: Departament d’empresa i Coneixement i l’Agència per a la Competitivitat de la Empresa (ACCIÓ).\nBeneficiaris: Empreses amb ànim de lucre que tinguin establiment operatiu a Catalunya i que tinguin al menys un any de vida a data de la sol·licitud\nde l’ajut, comptat a partir de la data d’inscripció de l’empresa al Registre Mercantil (o registre anàleg).\nNo poden ser beneficiaris d’aquests ajuts els agents del sistema d’R+D+I que únicament podran participar en el projecte dins de la partida de col·laboracions externes i sempre que realitzin tasques necessàries\npel desenvolupament del projecte, la qual cosa haurà d’estar acreditada a la memòria del mateix.\nNo podran ser beneficiaris les empreses amb ànim de lucre l’accionariat del les quals pertanyi en més d’un 25% a agents del sistema d’R+D+I.\nObjectiu: Ajuts destinats a incentivar la realització, d’activitats de R+D en projectes d’Economia circular , específicament en l’àmbit dels residus.\nTipologia de les actuacions: Actuacions amb una R+D diferencial, d’alt impacte al territori i a les empreses catalanes.\nEls projectes han d’estar relacionats amb la generació i gestió dels residus i comportar nous processos o la millora tecnològica dels ja existents, en un d’aquests 3 àmbits:\nRecuperació de recursos, o de recursos amb major valor afegit a partir de residus procedents de processos de tercers (portes enfora)\nRecuperació de recursos, o de recursos amb major valor afegit a partir de residus de processos propis (portes endins)\nEs valorarà la generació de nova ocupació (sobretot d’alta qualificació\ntècnica) i d’inversions industrials.\nLes inversions s’han de dur a terme a Catalunya i han de suposar la\nobtenció de productes i processos nous o tecnològicament millorats.\nPressupost: El pressupost mínim del projecte serà de: 150.000 euros €\nTermini de sol·licitud: Convocatoria 2019 encara no oberta.\nDespeses de personal propi.\nCol·laboracions externes. Poden ser d’un màxim del 50% de la despesa directa subvencionable acceptada del projecte.\nAdquisició d’equipaments i instrumental.\nAltres despeses directament vinculades a l’activitat de recerca i desenvolupament experimental.\nPer a projectes col.laboratius, despeses derivades de la gestió del projecte (el cost subvencionable màxim per aquest concepte serà de 8.000€ per a l’empresa que actuï com a líder del projecte).\nLa despesa de realització, per part d’un auditor de comptes, de l’informe de justificació de l’actuació subvencionada al que es refereix la base 14 d’aquestes bases. Els cost subvencionable màxim acceptat per aquest concepte serà de 1.500 euros per justificació realitzada (màxim 2 justificacions per projecte i empresa).\nTipología de l’ajut: Entrega dineraria sense contraprestació. Aquesta línia\nestà finançada amb el FEDER. Concurrencia competitiva.


ERC i Compromís volen que el Congrés investigui Joan Carles I - Regió7 :: El Diari de la Catalunya Central\nERC i Compromís volen que el Congrés investigui Joan Carles I\nUnides Podem diu que arribarà «fins al final» en les indagacions sobre l'excap d'Estat\nEl líder d'ERC al Congrés, Gabriel Rufián juan carlos hidalgo/efe\nEl líder d'ERC al Congrés, Gabriel Rufián\nEl Grup Parlamentari Republicà i Compromís van registrar ahir una instància al Congrés per reclamar la creació d'una comissió d'investigació per presumptes «irregularitats» del rei emèrit, Joan Carles I.\nLes formacions volen que es determinin, si n'hi ha, responsabilitats «ètiques i polítiques». La petició arriba, segons argumenten a la instància, arran de les notícies publicades que detallen que la Fiscalia suïssa investiga una «suposada donació de 100 milions de dòlars que Joan Carles hauria rebut del seu homòleg, el rei de l'Aràbia Saudita».\nTambé pel presumpte «obsequi» que el rei emèrit hauria fet a Corinna Larsen, «una xifra multimilionària des d'un compte suís a una fundació procedent d'un paradís fiscal» l'any 2012.\nLes formacions insisteixen que l'abdicació de Joan Carles ha suposat també «la renúncia al privilegi d'inviolabilitat pels seus actes personals». Una situació que, al seu entendre, s'ha d'interpretar com una «exoneració de responsabilitat».\nMés enllà d'aquestes possibles responsabilitats, els grups asseguren que el Congrés també ha de determinar responsabilitats polítiques i ètiques que es puguin derivar «de la que podria ser una activitat delictiva realitzada durant anys sota la impunitat de la Constitució Espanyola».\nL'objectiu de la comissió ha de ser, segons els promotors, detectar presumptes irregularitats, presumptes casos de blanqueig de capitals i «xantatges», així com la possible existència de «xarxes i estructures opaques per a l'adjudicació de contractes «tant en territori estatal com a l'estranger i la seva relació amb l'excap de l'Estat espanyol».\nEn concret, diuen, el contracte de l'AVE a la Meca. D'altra banda, JuntsxCatalunya també va registrar una bateria de preguntes al Congrés sobre aquest cas i va firmar la petició per crear una comissió d'investigació. «El Govern progressista facilitarà una comissió d'investigació sobre la corrupció que envolta la monarquia espanyola?», va preguntar Laura Borràs en una piulada.\nConflicte amb el Govern\nD'altra banda, Unides Podem ha obert un altre front amb el PSOE en anunciar que promourà una comissió d'investigació al Congrés sobre les «presumptes activitats corruptes» del rei Joan Carles, indagacions parlamentàries que fonts socialistes van avançar que no avalaran.\nMalgrat que tot sembla indicar que no prosperarà, la proposta d'Unides Podem ha suposat una nova discrepància amb el seu soci de Govern en una setmana en què s'han visibilitzat manca d'acords en la llei de llibertat sexual, el cas Couso i el paper del ministeri de Treball dirigit per Yolanda Díaz, d'Unides Podem, amb el coronavirus.\nVa ser el portaveu d'Unides Podem, Pablo Echenique, qui va fer pública la decisió de la formació liderada pel vicepresident segon de Govern, Pablo Iglesias, d'«arribar fins al final» en les investigacions sobre el rei emèrit, després de conèixer-se que la Fiscalia de Ginebra investiga unes donacions milionàries a la seva amiga Corinna zu Sayn-Wittgenstein. Abans de fer pública la proposta a través d'un vídeo a Twitter, Echenique va avisar de la seva intenció a la portaveu parlamentària socialista, Adriana Lastra.\nTots els municipis que es veuran afectats pels 9 projectes de parcs eòlics aprovats per la Generalitat.\nL'anoienca Jip Moda tancarà portes a l'estiu per jubilació del seu propietari.\nDubtes sobre la batalla dels Prats de Rei.


Van Gogh reviu al Teatre Gaudí | Batec de Cultura\noct. 2012\tLeave a Comment\tVan Gogh reviu al Teatre Gaudí\tL’actor Martí Peraferrer i el director Òscar Molina duran un cop més el cèlebre artista Vincent Van Gogh als escenaris. Des de demà i fins el 19 d’octubre, la sala petita del Teatre Gaudí de Barcelona reviurà la truculenta història del pintor de Nit Estrellada. El paper visceral que ha d’encarar l’actor gironí ens recorda a la gran interpretació de Tennessee Williams que fa ver fer l’estiu passat. A més, aquest cop Martí Peraferrer tonarà a estar sol damunt l’escenari per transformar-se en una ànima artística torturada.\nVan Gogh narra els darrers deu anys de vida de l’artista, entre la crisi de Borinage, que va obrir el camí artístic d’un jove Vincent de 27 anys, i fins unes hores abans del seu suïcidi, als 37 i amb una extensa obra de 800 olis i 850 dibuixos a les seves esquenes. Dos anys després de la seva mort, la vídua del seu germà, el famós Theo, va realitzar la primera exposició amb 75 obres del pintor. A partir d’aquell moment, la crítica, el públic i els col·leccionistes van elevar la seva obra fins a convertir-la en una de les més celebrades de les arts plàstiques.\nEstrenada l’any 2002 en motiu del Festival Grec de Barcelona, Van Gogh va ser interpretada per Jaume García i dirigida pel seu autor, Ever Blanchet, a qui va substituir el propi Peraferrer, realitzant una exitosa gira per Catalunya. La crítica va respondre molt positivament i va tornar a representar-se l’any 2005 al Versus Teatre.\nFont de la imatge: Teatre Gaudí\nPosted in De l'escenari a la xarxa, Drama and tagged Òscar Molina, Martí Peraferrer, Teatre Gaudí Barcelona, Theo, Van Gogh\tSingle Post Navigation\t← Older Entry\tNewer Entry →\tDeixa un comentari Cancel·la la resposta\tEscriu aquí el comentari...


Dani Alves rep l’alta mèdica - FC Barcelona\nHomeFutbolPrimer EquipNotíciesDani Alves rep l’alta mèdica\nDani Alves rep l’alta mèdica\nEl ‘2’ blaugrana està totalment recuperat de la fractura del terç extern de la clavícula dreta, de la qual va ser intervingut el 16 de maig\nDani Alves somriu durant l'entrenament d'aquest divendres / FOTO: MIGUEL RUIZ - FCB\nDani Alves ha rebut aquest divendres l’alta mèdica després d’haver superat la lesió a l’espatlla dreta que va patir en el transcurs d’un entrenament de la temporada passada, concretament el 16 de maig, i que li va impedir la final de la Copa del Rei davant l’Athletic Club de Bilbao. Llavors s’estimava un temps de recuperació d’entre 6 i 8 setmanes.\nAmb el grup, sota control mèdic\nCoincidint amb l’inici, dimarts, dels entrenaments de pretemporada, dilluns s’informava que el lateral brasiler es trobava en la darrera fase del procés de recuperació de la intervenció que se li havia practicat. D’aquesta manera, Alves ha estat tota la setmana exercitant-se juntament amb la resta dels seus companys, això sí, sota control mèdic.\nDesprés de veure la seva evolució al llarg de les sessions preparatòries dels últims dies, els Serveis Mèdics del Club han decidit donar-li l’alta mèdica. Per tant, el ’2’ barcelonista s’afegeix al llistat de jugadors que estan a la disposició de Tito Vilanova.


Camps de flors, 1974\nDes de l’interior del seu cotxe, Martha Rosler filma els camps de flors al costat d’un paisatge de turons al llarg de l’autopista número 5, que recorre la costa oest americana des de Mèxic fins al Canadà. Els plans llargs amb imatges idíl·liques evoquen la tradició pictòrica occidental. La imatge de la policia d’immigració desplaçant-se a gran velocitat per l’autopista deixa entreveure el dur treball manual dels treballadors mexicans clandestins que conreen els camps de flors. La peça acaba amb imatges dels controls policials fronterers.\nTot i ser una de les primeres peces fílmiques de Rosler, i malgrat la seva simplicitat, Flower Fields avança alguns dels interessos analítics posteriors de l’artista: l’opressió social amagada en la vida quotidiana, el gènere i la classe. Es tracta d’una de les poques obres de Rosler rodades en Super-8.\nVídeo monocanal, color, sense so, 3 min 40 s


Col·legi Jesús Salvador: 2011\nEls alumnes de secundària, dins del marc de les convivències cristianes, van visitar la Sagrada Família. L'experiència va ser molt positiva perquè a més de compartir un dia de companyerisme i amistat, van poder aprendre moltes coses sobre la construcció de la basílica, d'Antoni Gaudí i del modernisme.\nEls alumnes i els pares d'ESO poden veure les fotografies a la plataforma.\nEn la campanya del DOMUND d'enguany s'han recaptat 842 euros (part es destinaran a la Santa Infància). Volem agrair a totes les famílies la seva col·laboració.\nELS ALUMNES DE 4t d'ESO GUANYEN UN PREMI\nLa presidenta del Parlament de Catalunya va lliurar el dijous 20 de setembre el primer premi del concurs CONVIURE A CATALUNYA pel treball presentat "Som present, som futur". El projecte s'ha desenvolupat en tres anys on els alumnes han pogut entrevistar a personatges de la política tan reconeguts com el president de la Generalitat Artur Mas (al seu despatx) o Maria Teresa Fernández de la Vega (a la Moncloa, a Madrid). El darrer anys es van celebrar unes eleccions fictícies a l'escola a més de desenvolupar d'altres projectes a nivell municipal.\nEl premi va ser de 1000 euros que es repartiran entre una excursió pels guanyadors del concurs i una donació pel projecte que les Germanes tenen a la República Dominicana (on s'ajuda a nenes desfavorecides socialment).


ESTÈTIC GIM | Micropigmentació\n03 nov. Micropigmentació\nPosted at 11:05h in General by stetik 0 Comments\nVols portar l’eyeliner sempre perfecta? La micropigmentació és la solució ideal. Tenim l’última tecnologia per delinear i millorar la teva imatge. Demana informació sense compromís!


Ontinyent organitza 24 activitats dirigides a majors de 55 anys - TV Digital Ontinyent\n18 September 2021 - 9:13 h\nInici Societat Ontinyent organitza 24 activitats dirigides a majors de 55 anys\nPotenciar un envelliment actiu i saludable és l’objectiu de “Majors Actius”, el nou programa d’activitats impulsat per l’Ajuntament d’Ontinyent per als majors de 55 anys. Es tracta d’una programació que inclou 24 activitats de diversos tipus durant el proper semestre, de la que l’alcalde de la ciutat, Jorge Rodríguez, definia com “un nou pas endavant” en l’aposta per atendre un sector de població que ja venia sent protagonista de les activitats d’Unisocietat, l’Escola per a Adults o el programa pilot d’hidroteràpia per a majors.\nJorge Rodríguez destacava que el programa pretén obrir un ventall de possibilitats per al seu temps a persones que encara estan en plena activitat “i que tenen un estat de salut que els permet gaudir i participar d’iniciatives com aquesta”.\nLa regidora de l’àrea de Política per a les Persones, Sayo Gandia, donava detalls d’una programació que inclou viatges, rutes turístiques, activitats culturals, de foment del benestar o d’impuls a la participació i el contacte intergeneracional. La pràctica totalitat son gratuïtes, a excepció de les xicotetes aportacions necessàries per participar als viatges a València per visitar la Diputació i la Generalitat; l’assistència a les obres de teatre “les decisions de Maria” i “Iaios/iaies” o les activitats d’hidroteràpia, que inclouran gimnàstica aquàtica i desenvolupament al medi aquàtic per a persones majors amb malalties cròniques.\nEntre les múltiples activitats totalment gratuïtes hi ha visites guiades per les rutes cultural, medieval i industrial de la ciutat; dansa intergeneracional compartida; activitats plàstiques d’art i música; un cinefòrum; informació sobre els avantatges que ofereix l’administració local; conte-teràpia; riso-teràpia, un taller de cuina saludable o un concert de músiques del món.\nLa programació està recollida en un díptic on s’explica com funcionen els centres de majors de la ciutat, i les inscripcions a les activitats es poden realitzar ja al Centre Integral de Majors de Sant Rafel, al Centre Cívic del Llombo, al CEAM de Sant Josep i al departament de Serveis Socials Municipals.\nSayo Gandia tenia paraules d’agraïment per a les diverses entitats i associacions que han col·laborat en la iniciativa, com les diferents escoles de música de la ciutat en la part cultural. La regidora apuntava que esta programació “volem que siga el punt de partida però que tinga una continuïtat, i anar millorant-la amb les noves suggerències i idees que anem arreplegant”, concloïa.\nPrevious article L’EntreComarques 2017 s’estrena a la Vall d’Albaida\nNext article Ontinyent guarda un minut de silenci en repulsa per l’assassinat de El Campello\nRedacció TVDO - 08/02/2012 0\nRafa Moreno Galiana i Sofia Soriano Sanz guanyen el XII Concurs...\nAquest dijous 17 de desembre, a les 18.00h, es van lliurar a la seu del Centre Cultural Caixa Ontinyent els premis del XII Concurs...


Arxius – Blog de l'Aniol\nArxius, General, Informàtica\nDescarrega els teus perfils a les xarxes socials\nFa anys que vaig iniciar-me en la idea que el que publiquem a les xarxes socials pot acabar en un arxiu i esdevenir documentació històrica. És una idea que encara segueix en desenvolupament i amb fortes reticències, ja que no hi ha encara un mètode establert i cada projecte acaba triant el que més se […]\nArxius, Cultura, General, Història\nExplicar Arxivística amb notícies\nTL;DR: Vaig acabar de fer les classes d’una manera una mica més amena del que haurien sigut sense les «notícies d’actualitat». Al acabar-ne l’última amb examen final vaig recollir la factura no sense abans acomiadar-me de la gent amb qui havia compartit aquell temps, i me’n vaig anar cap a casa a centrar-me en altres […]\nArxius, Eleccions, General\nEls Arxius a les municipals de Reus\nTL;DR: ERC Reus i CUP Reus serien els qui més demostren haver rebut assessorament sobre el tema. PSC Reus i Ara Reus sembla que proposen complir la llei sobre Transparència municipal. Confessaré que la idea l’he agafat del Sr. Bixo, qui va publicar un article d’aquest estil però analitzant què posava al programa dels partits […]


22:34 | 22/06/2021\nLa Flama del Canigó i la Revetlla de Sant Joan tornen a Collbató\nCartell Sant Joan 2021\nS’ha preparat una festa seguint totes les mesures de seguretat per la prevenció de la Covid-19.\nCollbató tornarà a gaudir un any més de la nit més curta de l’any amb la Revetlla de Sant Joan i ja es prepara per rebre la Flama del Canigó. Serà el pròxim dimecres 23 de juny a l’Esplanada dels Bombers.\nEls actes començaran a les 21.15 hores amb la lectura del manifest i on es rebrà oficialment la flama, tot seguit a les 21.30 h es farà l’encesa del Peveter, hi haurà un espectacle de foc a càrrec de la colla dels Diables Salnitrats i que culminarà amb l’encesa de la foguera de Sant Joan.\nEnguany amb la situació de pandèmia s’hauran de seguir tot un conjunt de normes i consells de protecció personal per gaudir d’una festa segura:\nÉs necessari mantenir la distància de seguretat de 2 metres.\nL’Aforament serà limitat, caldrà seguir les indicacions del personal municipal.\nCal romandre assegut durant l’activitat en els llocs destinats al públic.\nEs prega l’ús de pirotècnia de baixa intensitat i sempre fora de la zona restringida al públic\nCal evitar l’ús de gel hidroalcohòlic durant la festa, ja que és un producte inflamable.\nFustes i mobles per la Foguera de Sant Joan 2021\nDes del dia 21 i fins al 22 de juny a les 15 hores, es podrà portar material per cremar a la foguera situada a la plaça dels Bombers.\nData de modificació: 11/06/2021 10:06:14


Un mestre per descobrir | Enderrock.cat\nJordi Martí | 19/12/2017 a les 13:49h\nArxivat a: 440Clàssica&Jazz, Claudio Monteverdi, Cabosanroque, Cor Veus, Emili Pujol, 440Clà[email protected]\nPortada revista 440clàssica&jazz número 41\nEl número 41 de 440Clàssica&Jazz dedica la portada a un mestre per descobrir: el guitarrista, musicòleg i pedagog Emili Pujol. A més de repassar la seva vida i la seva obra al reportatge central, la revista encarta el documental Emili Pujol. El mestre, d'Artur Blasco.\nLa figura d'Emili Pujol (1886-1980) representa una baula, important i encara no prou coneguda, en la història de la música catalana i mundial. I ho és des d'un triple vessant: com a intèrpret, en la línia dels grans guitarristes; com a musicòleg, redescobrint i donant a conèixer el món de la viola de mà hispànica, i com a guitarrista i pedagog, deixant una llarguíssima onada de deixebles que destaquen arreu del món. Acompanyant el documental Emili Pujol. El mestre, d'Artur Blasco, que s'encarta amb la revista en col·laboració amb l'Institut d'Estudis Ilerdencs, el músicòleg i guitarrista Santi Miret ens acosta a les pàgines interiors del número a una figura que cal conèixer i reivindicar. I de la seva mà, emergeix tot un tros d'història de la música, plena de grans personalitats. De Ferran Sors i Francesc Tàrrega a Hopkinson Smith...\nEl número de la revista també ofereix, entre altres continguts, entrevistes a Cabosanroque, el guitarrista Valentí Moya i el bateria T.S.Monk, el Cor Veus de Granollers, la pianista Sira Hernàndez... El capítol VI de la Història de la música catalana, d'Oriol Pérez Treviño, s'atura al primer barroc; s'analitza la música de Claudio Monteverdi a propòsit del seu 450è aniversari; tampoc no hi falten les seccions habituals 'Cinc cèntims d'òpera', amb Marcel Gorgori; 'La recepta clàssica', amb el cuiner Jaume Biarnés de la Fundació Alícia, les novetats discogràfiques del món de la clàssica i el jazz, etc.


BARCELOFÍLIA : 31/05/2011\nLA BUENA SOMBRA. Cabaret. Gínjol 3. (1900's-1988)\n*1910's.- Cartell afrancesat de La Buena Sombra en els seus primers anys.\n*1920.- Els músics i artistes de La Buena Sombra. (Foto: Casas i Galobardes / ANC).\nUn dels locals nocturns de més longevitat de la ciutat fou La Buena Sombra, situat al carrer Gínjol número 3 tocant a la Plaça del Teatre. Fundat per l'empresari Francisco Buxó i construit per l'arquitecte municipal Andreu Audet, especialista en locals d'espectacles, la història d'aquest establiment es remunta als inicis dels 1880's amb el nom de Cafè Sevillano. El 1886 passa a anomenar-se Alcázar Français i el maig de 1888 reobre com a Palais de Cristal. Al llarg de la seva dilatada existència va canviar encara diverses vegades de nom (era Cabaret Sport el 1918), però, sens dubte, va ser sota la denominació de La Buena Sombra -nom que ja tenia el 1910- quan va adquirir una major celebritat entre els amics de la nit de començaments de segle. Va ser també un local típic de flamec on van començar a ballar artistes després consagrades com Raquel Meller o La Niña de los Peines. Amb l'Exposició Universal de 1929 el cabaret va recobrar una més gran notorietat gràcies a l'empenta del seu nou empresari Pier Porta, que l'havia adquirit el 1924, i va reformar-lo a fons, ampliant i redecorant la sala de ball després de reduir l'espai anteriorment dedicat a escenari.\n*1931.- Un anunci amb un suggerent dibuix de la barra del local.\n*1930's.- Actuació d'una artista sobre l'escenari i la pista de La Buena Sombra. (Foto: Casas i Galobardes / ANC).\n*1930's.- La sala de jocs de La Buena Sombra. (Foto: Casas i Galobardes / ANC).\nEl 1935 hi actuava una famosa tanguista andalusa, Maria Sacramento, que va fer-se famosa per matar a trets a un antic nòvio. Acabada la Guerra Civil, la Buena Sombra va continuar el seu periple compartint fama amb el seu local veí Los Cabales, un altre nucli tipic de flamenc. El 1941 el cubà Antonio Machín hi cantava les seves cançons. A partir dels anys 1950's va començar a ser molt freqüentat pels marins de la Sisena Flota Nordamericana i s'hi podia menjar i gaudir de companyia femenina de pagament. No obstant, quedaven lluny aquelles èpoques d'esplendor de La Buena Sombra d'abans de la Guerra.\nEn els seus ultims anys va iniciar un procés de decadència creixent. Va ser centre de trobada de travestits i cap a finals dels vuitanta s'hi va instal·lar un peep-show on es podien contemplar furtivament espectacles de sexe en directe des de les cinc de la tarda a les cinc de la matinada. L'any 1988 va veure la seva definitiva defunció i desaparició. La finca va ser expropiada el 1991 per construir l'aparcament soterrani de la plaça Joaquim Xirau i Palau.\n*1934.- Un anunci de premsa de la programació que es podia veure a a La Buena Sombra\nPublicat per bar.cel.ona.uta a 23:16 6 comentaris:\nEtiquetes de comentaris: Anys 1900's, Barri Xino, Cabarets, Flamenc\n▼ de maig (24)


Guia del Concurs de Trasllats 2021-22 | STEPV\nGuia del Concurs de Trasllats 2021-22\nActualitzat el 15 novembre 2021 / 10:18 h\nFASE 1 SOL·LICITUD DE PARTICIPACIÓ I ENTREGA DE DOCUMENTACIÓ\nFASE 2 SOL·LICITUD DE CENTRES\nFASE 3 PUBLICACIÓ DE LES ADJUDICACIONS\nReivindicacions STEPV al concurs.\nFASE 1. SOL·LICITUD DE PARTICIPACIÓ I ENTREGA DE DOCUMENTACIÓ:\nDel 10 de novembre al 25 de novembre 2021\nFASE 2. PUBLICACIÓ DE VACANTS I PETICIÓ DE CENTRES:\nSet dies naturals al mes de gener 2022\nFASE 3. ADJUDICACIONS PROVISIONALS. RENÚNCIES. ADJUDICACIONS DEFINITIVES:\nPrevisiblement entre els mesos de març i maig\nENGUANY TOT EL PROCEDIMENT ES REALITZARÀ DE MANERA TELEMÀTICA.\nNO CAL PRESENTAR CAP DOCUMENTACIÓ PER REGISTRE D’ENTRADA.\nEL REQUISIT LINGÜÍSTIC SERÀ EL NIVELL C1 DE VALENCIÀ DEL MCER\nTermini: Del 10 de novembre al 25 de novembre. (Ambdós inclosos)\nPer obtenir un lloc docent al País Valencià serà necessari acreditar un nivell lingüístic C1 d’aquesta llengua. Per a l’acreditació de la possessió del certificat de nivell C1 de coneixements de valencià o equivalents (Annex II de l’Ordre 7/2017), aquest certificat haurà d’estar inscrit en data igual o anterior a la data de finalització de la inscripció en aquest procediment en el registre de la Junta Qualificadora de Coneixements de Valencià. A excepció de:\nPersonal que tinga el Certificat de Capacitació per a l’Ensenyament en Valencià, el Diploma de Mestre de Valencià o el certificat de nivell C2 de valencià de la JQCV o equivalents, expedit i registrat en data igual o anterior a la data de finalització del termini de sol·licituds.\nEl personal funcionari depenent de la conselleria d’educació del País Valencià dels cossos d’ensenyaments artístics, els quals disposen d’una pròrroga fins al 2022 per acreditar aquest requisit.\nAquelles persones que no hagen obtingut el requisit lingüístic podran romandre en les seues destinacions definitives, i el seu dret a la mobilitat quedarà circumscrit a llocs de centres docents públics de localitats de predomini lingüístic castellà.\nParticipació:En aquest concurs podrà participar tot el personal funcionari públic docent, depenent de la Conselleria d’Educació, Cultura i Esports del País Valencià, sempre que reunisquen els requisits exigits. S’hi estableixen dos tipus de participació:\nPodran participar d’aquest procediment les persones funcionaries:\nEn servei en actiu, declarat des de centres dependents del País Valencià, sempre que hagen transcorregut dos anys des de la presa de possessió de l’última destinació definitiva.\nEn situació d’excedència voluntària, en tots els seus distints tipus. Si es tracta d’una excedència per interès particular, hauran d’haver transcorregut dos anys des que es va passar a aquesta situació\nEn situació de suspensió de funcions, sempre que en finalitzar aquest curs haja finalitzat el període de sanció i hagen transcorregut dos anys des de la presa de possessió de l’última destinació definitiva.\nEstan obligats a participar en aquest procediment les persones:\nFuncionàries que, procedents de situació d’excedència o suspensió de funcions amb pèrdua de la destinació definitiva hagen reingressat al servei en actiu i obtingut una destinació provisional.\nFuncionàries que, procedents de situació d’excedència forçosa o suspensió de funcions amb pèrdua de la destinació definitiva i que, una vegada complida la sanció, no hagen obtingut un reingrés provisional. Cas de no participar, aquestes persones quedaran en situació d’excedència voluntària.\nFuncionàries que, havent estat adscrites a places en l’exterior i havent-se reincorporat, no hagen obtingut destinació definitiva.\nFuncionàries que hagen perdut la destinació definitiva per compliment de sentència, resolució de recurs o per supressió del lloc.\nFuncionàries que amb pèrdua de la plaça definitiva hagen passat a prestar serveis en altres llocs de l’administració i mantinguen el servei en actiu.\nFuncionàries amb destinació provisional i mai no hagen aconseguit una destinació definitiva.\nLes persones aspirants seleccionades en els últims procediments selectius convocats per la Conselleria d’Educació, Cultura i Esport que durant el present curs escolar 2021/2022 estiguen realitzant la fase de pràctiques.\nAdjudicació d’Ofici: El personal que participe de manera obligatòria podrà ser adjudicat d’ofici si no participa en el procediment o si, tot i haver participat, no sol·licita un nombre suficient de llocs. En aquest cas se’ls adjudicarà d’ofici una destinació definitiva. (Excepte les persones que en situació d’excedència forçosa no hi participen, les quals quedaran en situació d’excedència voluntària per interès particular).\nEl personal participant de caràcter obligatori, davant la possibilitat de ser adjudicat d’ofici, haurà de consignar la prelació de províncies, la prelació d’especialitats i la prelació del nivell de vernacle relatiu a les places.\nL’adjudicació d’ofici es realitzarà d’acord amb l’ordre en què apareixen els centres en l’annex corresponent que es publica en la pàgina web de la Conselleria d’Educació, Cultura i Esport, i d’acord amb l’ordre de preferència consignat quant a les províncies, les especialitats i el nivell de vernacle relatiu a les places.\nEn cap cas s’adjudiquen amb caràcter forçós les places dels centres penitenciaris, dels centres de reeducació, dels centres docents de caràcter singular, dels centres d’educació especial, dels centres de formació de persones adultes, i les que tinguen caràcter itinerant, així com les places d’àmbit i de cultura clàssica.\nDret Preferent a Centre: En ocasió de vacant, tindrà dret preferent per a obtindre un nou lloc en el mateix centre el personal docent que, trobant-se en alguns dels supòsits que s’indiquen a continuació, reunisca les condicions que s’estableixen, i per l’ordre de prelació que es detalla:\nPer supressió de la plaça o del lloc que exercien amb caràcter definitiu, fins que obtinga una altra destinació definitiva i sempre que posseïsca els requisits exigits.\nPer modificació de la plaça o del lloc que exercien amb caràcter definitiu al centre fins que obtinguen una altra destinació definitiva i sempre que posseïsca els requisits exigits.\nPer desplaçament dels seus centres per insuficiència total d’horari, en les mateixes condicions que les persones titulars dels llocs suprimits. Es consideraran desplaçats els funcionaris i funcionàries que durant tres cursos, incloent-hi aquest curs, hagen impartit tot el seu horari en un altre centre diferent d’aquell on tenen la destinació definitiva o en àrees, matèries o mòduls no atribuïts a les seues especialitats.\nPer adquisició de noves especialitats. Els professors i les professores dels cossos de catedràtics i professors i professores d’Ensenyament Secundari i professors i professores tècnics de Formació Professional que hagen adquirit una nova especialitat pel procediment corresponent podran gaudir d’aquest dret preferent. Una vegada obtingut el nou lloc, només es podrà exercir de nou aquest dret…\nQuan concorregueren dos o més participants en els quals es donen les circumstàncies assenyalades en cadascun dels subapartats anteriors, s’adjudicarà la plaça a qui tinga més puntuació en l’aplicació del barem de mèrits. En el cas que es produïsquen empats en les puntuacions totals en dos o més participants que exercisquen el dret preferent, s’utilitzarà com a primer criteri de desempat el major temps de serveis efectius com a funcionari o funcionària de carrera al centre, i, si cal, els altres criteris previstos en el barem de mèrits en l’ordre en què hi figuren.\nEl personal docent que, en els supòsits indicats, vulga exercir el dret preferent a centre, haurà d’indicar en la sol·licitud telemàtica de participació, en l’apartat que conté l’epígraf «dret preferent a centre», el supòsit pel qual l’exerceix i el codi del centre que corresponga, tenint en compte que hi consignarà totes o alguna de les especialitats de les quals siguen titular, i que aquestes es prioritzaran.\nAquest dret preferent implica una prelació per a obtenir destinació davant de qui exerceix el dret preferent a localitat o zona.\nLa consignació incorrecta, per error o omissió, d’aquestes dades comportarà l’anul·lació d’aquest dret preferent.\nDret Preferent a Localitat o Zona:\nTindran aquest dret preferent, en ocasió de vacant, els funcionaris i les funcionàries de carrera que es troben en algun dels supòsits que s’indiquen, i per l’ordre de prelació en què aquests estiguen:\nPer supressió o modificació de la plaça o del lloc de treball que exercien amb caràcter definitiu en un centre, podran exercir dret preferent per a obtindre una altra plaça o lloc en un altre centre de la mateixa localitat o, si és el cas, en un altre de la seua zona, fins que obtinguen una altra destinació definitiva.\nPer desplaçament del seu centre per insuficiència total d’horari. Es consideraran desplaçats els funcionaris i funcionàries que durant tres cursos continuats, incloent-hi aquest curs, hagen impartit tot el seu horari en un altre centre diferent d’aquell on tenen la seua destinació definitiva o en àrees, matèries o mòduls no atribuïts a les seues especialitats.\nPer haver passat a exercir un altre lloc en l’administració pública, amb pèrdua de la plaça docent que exercien amb caràcter definitiu, i sempre que hagen cessat en l’últim lloc.\nPer haver perdut la plaça o el lloc de treball que exercien amb caràcter definitiu, després de la concessió de la situació d’excedència voluntària per cura de familiars, per haver transcorregut el període de tres anys de reserva del lloc a què tenen dret, i desitgen reingressar al servei actiu o hi han reingressat amb caràcter provisional.\nPer reincorporació a la docència a Espanya, pel fet de finalitzar l’adscripció en llocs o places en l’exterior, o per alguna altra de les causes legalment establides.\nPer raó de l’execució d’una sentència o de la resolució d’un recurs administratiu.\nAquells que després d’haver sigut declarats jubilats o jubilades per incapacitat permanent hagen sigut rehabilitats per al servei actiu.\nEl professorat que vulga fer ús d’aquest dret preferent haurà de participar en totes les futures convocatòries, fins que aconseguisca una destinació definitiva. Hauran de sol·licitar totes les places de totes les especialitats de les quals siguen titulars. Si no hi participen, es considerarà que han perdut el dret preferent.\nQuan hi haja diverses persones participants dins d’un mateix grup, la prioritat entre elles es determinarà per la major puntuació derivada de l’aplicació del barem. En cas que es produïsquen empats, aquests es resoldran atenent successivament la major puntuació en cadascun dels apartats del barem, conforme a l’ordre en què hi apareixen. Si persisteix l’empat, s’atendrà la puntuació obtinguda en els diferents subapartats en l’ordre, igualment, en què apareixen en el barem. Si escau, s’utilitzaran successivament com a criteris de desempat l’any en què es va convocar el procediment selectiu a través del qual es va ingressar en el cos i la puntuació per la qual va resultar seleccionat o seleccionada.\nLes persones participants que desitgen exercir el dret preferent, hauran de fer-ho obligatòriament per a la localitat de la qual els prové aquest dret i, opcionalment, en qualsevol altra o altres localitats de la zona.\nPerquè aquest dret preferent tinga efectivitat, les persones sol·licitants estan obligades a consignar en la sol·licitud telemàtica de participació, en l’apartat que conté l’epígraf «dret preferent a localitat o zona» el codi de la localitat i el supòsit pel qual s’exerceix el dret.\nA aquest efecte, s’haurà de consignar, al lloc corresponent, el codi corresponent de la localitat, i, en cas de demanar una altra zona, també aquesta. Així mateix, s’emplenaran, per ordre de preferència, totes les especialitats de les quals la persona siga titular. Aquesta preferència serà tinguda en compte per a reserva de localitat i especialitat. En el supòsit de sol·licitar reserva de plaça per a llocs que tinguen el requisit d’itinerant, es farà constar en les caselles que figuren per a això al costat de les especialitats.\nEn el cas que no hi haja prou places vacants per a totes les persones, es garantirà una de les places a la persona participant amb dret preferent.\nEls funcionaris i les funcionàries que exercisquen aquest dret també podran incloure a continuació altres peticions corresponents a places o llocs a què puguen optar per raó de les especialitats de les quals siguen titulars, si volen concursar a aquests fora del dret preferent.\nDret de Concurrència:\nEs considera com a dret de concurrència la possibilitat que diversos funcionaris i funcionàries de carrera d’un mateix cos condicionen la participació voluntària a l’obtenció de destinació en un o més centres d’una província determinada.\nL’exercici d’aquest dret s’ajustarà a les regles següents:\nLes persones participants inclouran en les seues peticions centres d’una sola província, que haurà de ser la mateixa per a cada grup de concurrència.\nEl nombre màxim de persones participants en cada grup serà de quatre.\nL’adjudicació de destinació estarà determinada per l’aplicació del barem de mèrits.\nEn el cas que alguna de les persones participants no puga obtindre una plaça, es consideraran desestimades per aquesta via les sol·licituds de totes les persones integrants del grup.\nEl personal docent que faça ús del dret de concurrència haurà d’emplenar en la sol·licitud les dades identificatives dels funcionaris i funcionàries que l’exerceixen conjuntament amb la persona sol·licitant, i la província en què exerceix aquest dret. L’omissió o la consignació incorrecta d’aquestes dades comportarà l’anul·lació de totes les sol·licituds del conjunt de concurrents.\nProcediment d’habilitacions pel cos de mestres:\nEl personal docent del cos de mestres que desitge participar en aquest concurs de trasllats per una especialitat per a la qual no està actualment habilitat, però per a la qual reuneix els requisits establits en l’annex del Reial decret 1594/2011, haurà de fer la sol·licitud de reconeixement de l’especialitat en el mateix procediment de participació dins del termini establert.\nLa sol·licitud es formularà juntament amb la instància, i anirà acompanyada de la documentació justificativa corresponent. La participació per l’especialitat o especialitats sol·licitades quedarà condicionada al fet que s’atorguen aquestes. Consulta ací les titulacions requerides.\nAls efectes d’aquest concurs, només tindran validesa aquelles habilitacions que se sol·liciten abans de finalitzar el termini de presentació d’instàncies.\nSol·licitud de participació i instància d’aportació de mèrits:\nEncara que es concurse per més d’una especialitat, es presentarà una única sol·licitud per cos.\nLa sol·licitud de participació en aquest procediment i l’aportació de mèrits, es realitzarà telemàticament i NO es tramitarà cap presentació de la instància en cap registre físic.\nAquesta tramitació s’efectuarà a través de la plataforma OVIDOC\non es podrà accedir per qualsevol dels mètodes d’identificació vàlids en aquesta.\nS’estableixen diferents opcions de participació:\nOPCIÓ A): participants que hagen participat en el procediment del 20/21 que, a més de fer valdre la baremació que van obtindre, desitgen aportar nous mèrits. Aquest fet s’haurà de manifestar expressament a través de la pàgina web https:// ovidoc.edu.gva.es, en la qual només faran constar els nous mèrits al·legats i aportats, sempre que hagen sigut perfeccionats després de la data de finalització del termini de presentació de sol·licituds del passat concurs.\nOPCIÓ B): Participants que hagen participat en el procediment 20/21 i que no realitzen l’opció anterior, podran optar per la nova valoració de tots o de part dels seus mèrits, fet que hauran de manifestar expressament a través de la pàgina web https://ovidoc.edu.gva.es. A aquests participants se’ls avaluarà de nou els mèrits dels apartats o subapartats que trien, sempre que presenten de nou la documentació acreditativa d’aquests, i es mantindrà la puntuació de la resta en el que coincidisca amb el barem d’aquest procediment.\nOPCIÓ C): Que no va participar en el concurs de trasllats convocat el curs 20/21 o bé va participar com a funcionari en pràctiques i no va obtindre destinació i aporta tota la documentació justificativa per a la seua valoració en els distints apartats.\nA més de la documentació acreditativa dels mèrits, el personal participant haurà d’aportar, si és el cas, els documents relacionats amb altres aspectes diferents del barem de mèrits:\nDocuments per a sol·licitar noves habilitacions.\nDocuments que certifiquen el requisit lingüístic exigit en determinades vacants.\nPer a poder optar a llocs de l’especialitat FPA Comunicació Valencià/Anglés.\nEls mèrits al·legats i no justificats documentalment o els que manquen de les dades assenyalades anteriorment no seran tinguts en compte.\nL’Administració podrà requerir les persones interessades en qualsevol moment perquè justifiquen els mèrits sobre els quals es plantegen dubtes o reclamacions.\nA fi de simplificar els tràmits administratius que es veuen obligades a realitzar les persones participants en els concursos de trasllats, la baremació que els corresponga serà registrada informàticament amb la finalitat de no presentar-la en futures convocatòries.\nLa participació en el concurs de trasllats convocat a l’empara d’aquesta convocatòria suposa que la persona participant declara que reuneix els requisits exigits per a participar-hi i que els documents aportats són veraços. En el cas de falsedat en les dades i/o en la documentació aportada, podrà ser exclosa de la participació en aquest procediment, amb independència de les responsabilitats que pertoquen.\nRelació provisional i definitiva de persones participants admeses i excloses amb les seues puntuacions.\nUna vegada baremades les instàncies presentades, les direccions territorials publicaran les relacions següents:\nRelació provisional de les persones participants que exerceixen dret preferent, amb l’expressió de la puntuació que els corresponga segons els apartats del barem.\nRelació provisional de les persones participants en el concurs, amb l’expressió de la puntuació que els corresponga per cada un dels apartats i subapartats del barem de mèrits.\nRelació provisional de persones participants excloses.\nContra aquestes relacions provisionals es donarà un termini de dos dies hàbils per a presentar reclamacions. En el cas que es presente dins del termini i en la forma establits més d’una reclamació telemàtica, solament es tindrà en compte l’última presentada. Acabat l’esmentat termini, es publicaran les relacions definitives amb les rectificacions que pertoquen, les quals podran ser consultades en la pàgina web de la Conselleria d’Educació, Cultura i Esport, tenint en compte que la seua publicació serà anterior a l’inici del termini de sol·licitud telemàtica de places. Contra aquesta exposició no serà procedent cap reclamació. Sense perjudici d’això, una vegada la directora general de Personal Docent de la Conselleria d’Educació, Cultura i Esport faça pública la resolució provisional de destinacions, es podrà interposar una reclamació contra la puntuació i/o destinació obtinguda.\nLes direccions territorials elaboraran una relació del personal docent del cos de mestres que, estant obligats a participar en el procediment, no hagen presentat sol·licitud, en la qual n’especificaran la situació, la causa i qualsevol altre aspecte pertinent.\nTermini: 7 dies naturals, que encara no estan determinats, però que seran durant el mes de gener del 2022.\nPlaces ofertades: Conselleria publicarà un llistat amb totes les vacants ofertades en aquest concurs que puguen ser ocupades pel personal funcionari de carrera. Tot i això, també s’ofertaran les vacants de resulta del mateix procediment. És important, per tant, incloure en la nostra petició tots aquells llocs que ens interessen s’haja publicat vacant o no.\nCom es tracta d’un concurs d’àmbit autonòmic, sols es podrà optar voluntàriament tant a a vacants del País Valencià.\nSol·licitud telemàtica de les peticions: Mitjançant l’aplicatiu telemàtic, podrem fer una sol·licitud d’un màxim de 300 peticions. Cal recordar que les peticions les podrem fer a localitat i/o centre i ambdues modalitats són compatibles. Cada petició es compon del codi de centre o de localitat i del codi de l’especialitat.\nSi fem petició a localitat, s’adjudica el primer centre de la localitat amb vacant o resulta de provisió voluntària en el mateix ordre en què apareixen en els annexos del DOGV. Les vacants o resultes d’adjudicació no forçosa s’han de sol·licitar necessàriament amb petició a centre perquè siguen adjudicades.\nEn cas de presentar més d’una petició, sols es tindrà en compte l’última presentada.\nPer a les persones participants de manera voluntària, no fer aquesta petició telemàtica, suposarà la pèrdua del dret de continuar en el procediment del concurs.\nPer a la petició de llocs ens ajudem de l’aplicació telemàtica i/o el web de conselleria, on disposem dels diferents annexos amb els codis necessaris de les nostres peticions (especialitats, centres, zones, localitats).\nQuines són les vacants que no s’adjudiquen de manera forçosa?\nLes vacants o les resultes dels centres penitenciaris, dels centres de reeducació, centres de caràcter singular, dels centres d’educació especial, dels centres de formació de persones adultes, i les que tinguen caràcter itinerant, així com les places d’àmbit i de cultura clàssica, no s’adjudicaran de manera forçosa.\nAçò implica que, si volem accedir a aquestes vacants, haurem de sol·licitar expressament el tipus de lloc o el centre a què estiguen adscrits. Si en les nostres peticions telemàtiques seleccionem només la localitat no se’ns adjudicaran.\nProfessorat en pràctiques:\nEls professors i professores en pràctiques participaran sense puntuació, i l’adjudicació de destinació es realitzarà segons el seu ordre en el procediment selectiu. Com que se’ls ha de donar una destinació definitiva per l’especialitat d’oposició aprovada, aconsellem consignar el màxim de peticions possibles en l’aplicació informàtica que permet fer 300 peticions, ja que en cas contrari l’administració els adjudicarà d’ofici. Recordem que si sol·licitem per codi de localitat, demanem en una única petició més centres que amb l’opció de codi de centre únic, però els centres de la localitat se’ns adjudicaran per ordre que figuren als annexos del DOGV, llevant els centres de provisió voluntària que s’han de demanar per codi de centre explícitament a les nostres peticions.\nATENCIÓ: Si opteu pel dret preferent a localitat o zona, teniu l’obligació de concursar per totes les vostres especialitats. Si ometéreu alguns dels centres de la localitat i/o zona en què voleu exercir el dret preferent, l’administració hi afegirà d’ofici els centres restants, en l’ordre en què figuren en el DOGV.\nVistes les reclamacions contra la relació provisional de persones participants i publicades la relació provisional de vacants i les puntuacions definitives, es procedirà a la publicació de l’adjudicació provisional de destinacions.\nLes persones participants podran presentar reclamacions contra la resolució provisional, a través de l’òrgan en què van presentar la seua instància de participació, en el termini de deu dies hàbils a partir de la seua publicació, davant de la Direcció General de Personal Docent.\nAteses aquestes reclamacions, i una vegada publicades les vacants definitives, es procedirà a dictar la resolució per la qual s’aproven les adjudicacions definitives.\nLes destinacions adjudicades en la resolució definitiva seran irrenunciables.\nDesistiments i renúncies.\nLes persones participants que concursen amb caràcter voluntari podran desistir de la seua participació en el concurs, en el termini de dos dies hàbils a comptar des de l’endemà de la publicació de la llista provisional de destinacions.\nNo s’admetran renúncies a l’adjudicació definitiva de destinacions. No obstant això, una vegada publicada la puntuació definitiva del barem, si la persona participant voluntàriament no accedeix al programa informàtic per a realitzar peticions, perdrà el seu dret a continuar en el procediment, i hi figurarà com a exclosa.\nLes persones que hi participen de manera obligatòria no podran renunciar en cap moment.\nPodeu Consultar el barem a l’annex de la resolució corresponent pel vostre cos:\nCos de secundària i altres cossos.\nPresteu molta atenció a les DISPOSICIONS COMPLEMENTÀRIES que figuren al final del barem.\nAlgunes observacions al barem:\nApartat 1.1.3: Podeu consultar els llocs que es consideren d’especial dificultat en aquest DOGV: Resolució de 5 de març de 2010, del conseller d’Educació, per la qual es classifiquen els llocs de treball docent d’especial dificultat de centres docents públics. LLOCS D’ESPECIAL DIFICULTAT: CAES, PDC d’àmbit, PACG, PQPI, CFPB, PFQB, PAC.\nApartat 3.2: Altres titulacions universitàries: cal aportar sempre el certificat de notes i també una fotocòpia del títol de la titulació d’ingrés (per la que vam aprovar l’oposició) a més a més de cadascun d’aquests documents per cada titulació acadèmica diferent de la d’accés.\nApartat 4.3: Certificacions fetes als centres per a justificar altres funcions: Ha d’estar signada per la direcció i secretaria del centre i consignar clarament data d’inici i finalització del càrrec.\nApartat 5.1. i 5.2.: Activitats de formació superades o per la seua impartició: el compte de formació només té efectes de cara al reconeixement d’ofici dels sexennis, no té efectes de cara a l’obtenció de puntuació al concurs. Així que necessitem presentar còpia de cadascuna de les activitats formatives que vulguem que ens puntuen, tot i que ja estiguen enregistrades en el compte de formació.\nApartat 6.1: Publicacions i 6.3. Mèrits artístics i literaris: Cal entregar tota la documentació marcada a l’annex excepte els originals.\nTraure totes les vacants de catàleg per a ser ocupades amb caràcter definitiu pel professorat funcionari de carrera.\nNegociació urgent d’un nou acord de plantilles perquè la gran part de places PAM adjudicades de forma habilitada als centres educatius passen a ser de catàleg i així poder ser adjudicades definitivament a funcionariat de carrera, i només les necessitats extraordinàries que no puguen ser cobertes per les plantilles dels centres siguen ocupades de forma habilitada per recursos PAM.\nDonar major puntuació per ocupar llocs de treball d’especial dificultat per a promoure la permanència en els mateixos i que es tinga en compte aquesta puntuació al llarg de tota la seua trajectòria laboral a les diferents convocatòries de provisió i/o mobilitat.\nPuntuació d’ofici al barem de mèrits de tota la formació que conste al nostre compte de formació.\nNo al bloqueig de places pel requisit lingüístic en llengua estrangera.\nQue siguen públiques les instruccions de les comissions baremadores del concurs.\nTinc la meua definitiva en un altre territori, però vull concursar per vindre al País Valencià, he de participar segons aquesta normativa? Enguany el concurs és autonòmic, i per tant, les persones que tenen un lloc definitiu en altre territori no podràn participar d’aquest procediment.\nCal presentar la documentació compulsada? No, el nou sistema de presentació telemàtica està fonamentat en l’article 28 de la Llei 39/2015, d’1 d’octubre, del procediment administratiu comú de les administracions públiques, modificada per la Llei orgànica 3/2018, de 5 de desembre, i per això haurem d’adjuntar una còpia simple de l’original (escaneig, imatge digital, captura de pantalla…) però no haurà de ser necessàriament compulsada. Els formats admesos per la plataforma són els .pfd i els .jpg i no podran excedir els 5MB de pes.\nPuc renunciar a la meua plaça definitiva? No, un cop publicada la resolució definitiva d’adjudicacions, les destinacions són irrenunciables, excepte casos excepcionals per adjudicació en més d’un cos o territori. Hi ha diferents moments en els quals podem desistir del procediment si participem de manera voluntària: En el termini de presentacions de sol·licituds, renunciant a la petició, en el moment de presentar les peticions telemàtiques de centres, no fent cap petició i en la publicació de les adjudicacions provisionals, presentant la renúncia en els dos dies hàbils següents a la publicació.\nÉs completament necessari llegir les següents guies que podreu trobar a la pàgina web de conselleria si es desitja participar en aquest procediment:\nGUIA GENERAL DE PARTICIPACIÓ\nGUIA DE SOL·LICITUD\nGUIA DRET PREFERENT


Jocs i cançons d'infants. En Patufet\nPer a noiets\nDurant uns quants números, "En Patufet" va publicar una secció amb el títol de més amunt firmada per "En Set Ciencias". S'explicaven, sobretot, jocs infantils per als més petits i sovint es valoraven els avantatges de practicar-los. En primer lloc us hem triat els cinc que en algun moment del seu desenvolupament fan servir alguna de les cançons populars infantils que Josep Carner va recrear en la secció "Glosas" (si voleu llegir el poema de Carner relacionat amb el joc, cliqueu al títol), a continuació en podeu llegir dos més. La majoria d'aquests jocs, i molts altres que apareixien en el setmanari, avui s'han perdut o estan a punt de desaparèixer, substituïts per diversions més d'acord amb els gustos actuals o amb les propostes de les noves tecnologies. Altres revistes infantils continuaren el camí iniciat per "En Patufet", entre les quals sobresurt "La Rondalla del Dijous", que el 1909 publicà 14 jocs, alguns d'ells recollits per Aureli Capmany, el primer director d'"En Patufet".\nCavallet de sant Benet\nAquest jocs es fa a les criatures quan encara són molt petitetes, per les persones grans.\nEls pares o els avis posen una cama sobre l'altra i asseuen sobre el seu peu el nen, cama aquí, cama allà, aguantant-lo per les mans, o la nena, asseguda de costat i agafant-li el braç per no caure i fent moure el peu imitant el saltiró que fa fer el cavall a qui hi munta, van cantant:\nArri, arri cavallet\ncomprarem un pa de set\nper sopar, per dinar,\nper la teta, teta, teta,\nper la teta no n'hi ha.\nTambé en lloc de dir la teta, s'anomena el nom del nen o nena a qui es fa el joc i, en acabar se li fa fer un saltiró ben gros.\nAquest joc és molt bonic i distreu a les criatures petites a la vegada que els dóna una idea de la manera d'anar a cavall, per això es recomana a les persones de major edat que hi entretinguin els petits.\nQuan encara són petits que tot just comencen a articular les primeres paraules, però que tenen comprensió, és bonic entretenir-los amb el joc que diu:\npara, para dineret\nfent-los posar la mà plana i oberta a la qual es fa pessigolles amb el dit índex mentre se'ls diu la cançó i després se'ls dóna un cop com si se'ls volgués donar alguna cosa, amb això s'aconsegueix alhora que un apropiat divertiment, la comprensió per costum que quan han de rebre quelcom en la mà han de posar aquesta en posició horitzontal i oberta.\nCom que fent aquest joc tan senzill s'obtenen dues coses alhora, això és, distreure l'infant i donar-li medi de comprensió per a una acció de la vida, és per això que s'explica i es recomana que no s'oblidi.\nUn dels divertiments que agraden molt a les criatures que ja caminen és aquell que diu:\nte'n darà una altra\ni que es fa pujant la criatura sobre una cadira, taula o qualsevol altre lloc que sigui un poc alt, i la persona que fa el joc l'agafa per les dues manetes, ben fort perquè en saltar no pugui caure, i a l'acabar l'últim vers, els fa fer un salt fins a terra des del punt on estan enfilats.\nÉs un joc verament higiènic, puix els desenrotlla les forces físiques sense fatigar-se la criatura i l'acostuma a fer un moviment dels més perillosos quan no es té la força física suficient; per això és convenient acostumar-los-hi, però tenint-los ben agafats. També es fa aquest joc dient:\nQuan encara són petitets però ja comencen a tenir un xic de comprensió, és molt bonic fer-los el joc de "Les campanes de Salom".\nEs fa asseure la criatura a la falda, posat quasi a la punta del genoll, de cara a qui fa el joc, agafant-lo fort per les manetes perquè no caigui i llavors se li fa fer un moviment de cap endarrera en què el cap quasi li arriba a terra i després se'l torna a fer pujar bo i balancejant-lo no massa de pressa i cantant:\ni fan bim, bom.\nAquest joc, que desenrotlla els músculs dels braços, és molt agradós a les criatures, com també, no li és gens perjudicial i al mateix temps se li dóna idea de quin és el moviment de la campana per a que soni.\nEs reuneixen una colla d'amiguets o amiguetes, i un cop convingut fer aquest joc es fan a veure qui amaga, dient:\nPom, pom d'or de la virolança,\nmon marit n'ha vingut de França,\nn'ha portat un gambirot\nque em fa dur sabates d'or,\nmocador de flors,\nfora, fora en sigueu vós.\nAl qui li toca s'agenolla i, posant el cap a la falda d'un altre que està assegut, que ha de procurar tapar-li els ulls perquè no hi vegi gens, els altres s'agenollen al seu voltant i canten mentre fan giravoltar els braços per davant del seu pit:\nEn acabar, el que està assegut fa senya a un dels que juguen, que s'avança i pega un cop amb la mà a l'esquena del que amaga, procurant que no pugui ser conegut. Una vegada ha donat el cop, torna a son lloc i el que seu diu:\n-Bernat, endevina qui t'ha tocat. Aquest llavors s'aixeca i agafa el que li sembla que ha sigut el que li ha pegat, se'l carrega a coll i el porta davant del que està assegut, i aquest li diu:\n-Què portes aquí?\n-Un sac d'ossos.\nSi ha endevinat que era aquell el que li havia pegat, el que seu li contesta:\n-Deixa'ls aquí que són nostres.\nI llavors, aquest amaga, i torna a començar el joc, mes si no l'ha encertat, li contesta:\n-Torna'ls allí que no són nostres; havent de posar-se altra vegada a lloc per amagar fins que ho endevina.\nTambé a vegades, en lloc d'avisar-se als que juguen mitjançant un senyal, com he dit, es posen noms que sols ells se saben com, per exemple, clavell, estovalla, pedra foguera, etc., i qui porta el joc crida que vingui estovalla, i el que té aquest nom és qui dóna el cop a l'esquena del que amaga.\nAquest és un joc que cap mal pot fer-vos, i, al contrari, és higiènic.\nBall de la trampolina\nJoc per a noietes\nEn Patufet m'ha dit:\n- Noi, llueix-t'hi i fes una explicació ben rexinxolada-; i jo, que de ganes me'n moro, li he contestat: -Deixa'm fer a mi, ja veuràs com et faré quedar bé.\nReunides algunes noietes i convingut entre elles fer aquest joc, es posen fent rotllo i primer, sense agafar-se de les mans, canten:\nQuan jo em posava la camiseta,\njo en feia així.\nEn dir aquestes paraules, fan l'acció de posar-se la camisa, i quan repeteixen la cançó diuen fent el mateix la mitjeta, la sabateta, la cotilleta, la faldilleta, etc., i després, agafant-se de les mans, giravolten bo i fent la sardana i continuant:\nTots són gent de la trampolina\nla trina, la trina,\nla trina, tro.\nEl barret d'aquell senyor,\ntan bonic i tan bufó,\ntira buixó, tira buixó!\nEn dir tira buixó!, es deixen anar, posant-se les mans a la vora dels polsos, estirant el dit índex de cada una, fent-les anar avant i enrere, allargant i arronsant els braços.\nEl joc dura fins que han anomenat tota la roba de vestir, i us vull fer fixar en el bonic que és, ja que no tan sols serveix d'entreteniment, sinó que també és instructiu, particularment per a les noietes petites, perquè en certa manera aprenen com s'han de vestir, cosa que és molt escaient que sàpiguen fer per elles soles.\nAixí doncs, les grandetes que procurin ensenyar-lo a les que no ho siguin tant, i totes sabreu ser endreçades i curioses com desitja que sigueu en\nMolts han preguntat: Que s'ha mort en Setciencias? Que s'ha despedit a la francesa? No -dic jo- , però com fóra llarg el motiu de contar el motiu d'haver tardat tant a escriure, feu-me franca la explicació i anant al cas, veus aquí que en tornar a parlar-vos de les meves aficions, vull fer-ho demostrant que la bona pensada D'EN PATUFET a fer aquest periòdic que porta el seu nom és d'aquelles que de cada cent se'n troba una i sinó, veieu l'afició que els ha entrat a la canalla d'escriure i fer ninots, com podeu veure en la secció de "Col·laboració infantil", però això no és tot encara, puix heu de saber que la seva crida dirigida a sos llegidors al començament de l'estiu passat, encomanant-los que fessin recull folklòric, si ho digué al sord, no va dir-ho al mandrós, i vet aquí que l'entusiasta col·laborador Ernest Batlle, que estiueja a la comarca de l'Alt Empordà, va recollir una col·lecció de jocs populars de Figueres que EN PATUFET m'ha fet a mans perquè us en doni trasllat i us els faci conèixer; amb això, avui explicaré el del\nAquest joc és de nens o nenes indistintament, i es fa asseient-se un, que és qui porta el joc; a la seva falda hi acota el cap un altre procurant que no hi vegi que és el que amaga, i per tant fa de Carbassot; els altres, fent rotllo, es posen al seu voltant.\nEl que està assegut comença dient:\n-Carbassot-; i aquest contesta:\n-Què mana, mare?\n-On tens els bous?\n-A la llaurada.\n-Venta culada i fuig d'aquí.\nLlavors tots els del voltant d'un en un li donen un cop pel darrere, topant per les anques, i fugen corrents a amagar-se.\nLlavors, el que està assegut crida:\n-Xiu, xiu, conillets, esteu ben amagadets?\nI els altres contesten sí o no, segons. Si diuen no, torna a fer la pregunta fins que tots diuen sí, i s'aixeca el Carbassot a veure si pot agafar-ne algun, i si ho aconsegueix, li toca amagar a aquell, fent de Carbassot, i si no n'agafa cap, hi torna el mateix, i comença el joc una altra vegada.\nNo crec que calgui recomanar-vos aquest joc, ja que no sols és sanitós, tant com entretingut i divertit, però sí que me'l cal recomanar: imiteu l'eixerit col·laborador que ha portat el seu esforç i bona voluntat en pro del folklore català, en la branca del qual, com és la dels jocs populars, vosaltres, els nens i nenes que sou espigadets, per saber transcriure aquets senzills i útils entreteniments propis de la vostra edat, podeu fer-hi molt de profitós, com us demostrarà un altre dia el vostre veritable amic.